1Ix wachalal chi quix waj, mi coj u tzij jun winak we xa rumal cu bij chiwe chi 'o u Tewal i Dios ru'. Chix tac'al na pa rakan we katzij are u Tewal i Dios 'o ru'. Je q'ui i je aj t'oronel que bin chic chuwach i jyub ta'aj; quiqui bij ique chi je ajbil u tzij i Dios, péro ne te re i Dios. 2'O i 'ilbal-re we katzij 'o u Tewal i Dios cu', man we lic je re i Dios, quiqui bij na chi i Jesucrísto katzij xo'on achi che rib y xc'un chuwach i jyub ta'aj. 3We xa cacuwaj ile, n-ti u Tewal i Dios 'uri cu'; xa are u tewal i jun chi aj ch'o'oj chirij i Crísto, are ile 'o cu'. Yix i tom rason chi ca c'un jun aj ch'o'oj chirij i Crísto; 'o chic u tewal chuwach i jyub ta'aj. 4Ix wac'al, yix ix re i Dios; ix tiquinak chique i aj t'oronel-le. Xix tiqui chu 'onquil man 'o u Tewal i Dios iwu'; ire, lic nim ni u cho'ab chuwach i jun chi 'o cu' ique, chi to' je re u wach i jyub ta'aj. 5I aj t'oronel-le, i qui nojbal ique xa qui nojbal to' winak; rumal-i, ni'pa i quiqui c'utu xa re u wach i jyub ta'aj. I winak chi to' je re u wach i jyub ta'aj, kus quiqui ta i qui tzij. 6Péro yoj n-oj ta queje pacha ique; yoj oj re i Dios. Pachin reta'am u wach i Dios, cu ya u xiquin chaka tayic yoj. Pachin i n-re ti Dios n-coj u ta ta 'uri. Queje ile keta'am pachin 'o i u Tewal i Dios ru', xak pachin 'o i u tewal i t'oronel ru'. 7Ix wachalal chi quix waj, 'o u chac c'ax chaka na kib chakawach, man i c'axnabal c'uxij, ru' i Dios ca pe wi. Pachin 'o i c'axnabal u c'ux, reta'am 'uri u wach i Dios, xak alaxnak chic ru' i Dios. 8Pachin n-ta c'axnabal u c'ux, 'alaj 'uri chi n-reta'am tu wach i Dios, man i Dios are u xebal i c'axnabal c'uxij. 9'Alaj chi Dios c'ax coj u na'o, man xu tak li u C'ojol chuwach i jyub ta'aj chaka to'ic yoj. Xa jun i Rac'al; xui-ri, xu tak li chi, cu yabej re i ka c'aslemal sakil. 10Quin bij chiwe wach i mer usuc' i c'axnabal c'uxij: i Dios c'ax coj u na'o y xu tak li u C'ojol, tojbal re i ka mac. Queje ile xu 'alijinsaj i c'axnabal u c'ux chake. N-are ti yoj c'ax xka na i Dios; are ire c'ax xoj u na yoj. 11Ix wachalal chi quix waj, we queje i c'axnabal u c'ux i Dios ile chake, 'o u chac xak yoj c'ax chaka na kib chakawach. 12Mi jun 'ilawnak u wach i Dios; xui-ri, we c'ax caka na kib chakawach, ca 'alijin 'uri chi 'o i Dios ku', xak i c'axnabal c'uxij chi ca pe ru' ire ca tijin che u chac pa ka c'ux. 13Keta'am chi oj 'o che i Dios, xak i Dios 'o ku' yoj, man ire u yom u Tewal pa kanima. 14I Ta chicaj u takom li u C'ojol 'elsabal que i winak chupam i qui mac. Ile lic kilom yoj, xak caka paxsaj u tzijol chique i winak wach i kilom. 15Pachin cu cojo chi Jesus are u C'ojol i Dios, xak queje ile cu bij chiquiwach i winak, ire-le 'o che i Dios, xak i Dios 'o che ire. 16Rumal-i keta'am, xak caka cojo, chi Dios c'ax coj u na'o. I Dios are u xebal i c'axnabal c'uxij. Pachin i ca 'alijin che chi 'o i c'axnabal u c'ux, 'o 'uri che i Dios, xak i Dios 'o che ire. 17Rumal-i, i c'axnabal c'uxij chi ca pe ru' i Dios ca tijin u tz'akatic pa ka c'ux. We tz'akat na, n-caka xij ta kib 'uri chuwach i Dios are cu 'an i 'atbal tzij. N-caka xij taj, man oj queje pacha i Jesucrísto waral chuwach i jyub ta'aj. 18Yoj, we c'ax caka na jun chic, n-ta xak caka xij kib 'uri che. We tz'akat i c'axnabal ka c'ux che i Dios, ca chup 'uri i ka xibriquil. We c'a caka xij kib, xa are caka ch'ob 'uri chi Dios coj u ya na pa c'ax. Rumal-i, jun we to' cu xij rib, n-tz'akat ta 'uri i c'axnabal u c'ux che i Dios. 19I Dios c'ax oj u na'om lok, rumal-i, c'ax caka na ire. 20We 'o jun cu bij: "Yin c'ax quin na i Dios," co'ono, xui-ri we tzel cril jun rachalal, ire xa ca t'oron 'uri. Jun, we n-c'ax ta que u na i rachalal chi je 'o chirij chuwach, ¿wach c'ax u na'ic i Dios 'uri cu 'ano, chi n-ca 'iltaj tu wach? 21Ire u bim i tzij-i chake: pachin i c'ax cu na i Dios, 'o u chac 'uri c'ax che u na i rachalal.
1 SAN JUAN 4